|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

**Grūstuvas** (rus. *шомпол*: angl. *cleaning rod; ramrod*) – plieninis (anksčiau medinis ar iš metalo ir medžio) strypas, kuriuo šiais laikais tepa ir valo šaunamojo ginklo vamzdžio vidų, taip pat išstumia šovinio lizde įstrigusias tūteles. 

Lietuviškas terminas *grūstuvas* reiškia dvejopus įtaisus, kurie kitose kalbose gali vadintis keliais žodžiais:

* Pro laibgalį užtaisomų ginklų užtaisymo įtaisą. Tai vadinama angl. *ramrod* 'grūdimo strypas'.
* Ginklų vamzdžių (pvz. pro drūtgalį užtaisomų ginklų) valymo įtaisas. Tai vadinama angl. *cleaning rod* 'valymo strypas'.

Šaulių ginklų grūstuvai rusiškai vadinami rus. *шомпол* (iš vok. *Stempel* 'piestos grūstuvas'), o patrankų grūstuvai – rus. *банник*

Pro laibgalį užtaisomų ginklų užtaisomieji grūstuvai
----------------------------------------------------

Grūstuvas smailiagalėms kulkoms grūsti
Pistoletas su užtaisomuoju grūstuvu
Anksčiau, kai buvo naudojami pro laibgalį užtaisomi šaunamieji ginklai, grūstuvu:

* sutrambuodavo pro laibgalį supiltą parako užtaisą (kad sprogimas būtų efektyvesnis),
* po to į vamzdį iki galo įstumdavo kulką.
* esant reikalui, užtaisant šratais, grūstuvu įstumdavo ir kamščius.

Užtaisant ginklus Neslerio kulkomis ar kitokiomis smailiagalėmis kulkomis buvo naudojami grūstuvai su įdubimais, kurių forma atitiko kulkos priekį. Užtaisant štucerius (pro laibgalį užtaisomus graižtvinius šautuvus) kulką tekdavo grūsti su didele jėga, kadangi grūdama kulka turėdavo įsirėžti į graižtvas. Tam reikėjo ir jėgos, ir daugiau laiko, tad kad kulkų nereikėtų grūsti buvo išrastos Minjė kulkos, kurio į vamzdį įeidavo laisvai, o į graižtvas įsirėždavo, kai šūvio metu išsiplėsdavo. Ėmus naudoti Minjė kulkas grūstuvų vaidmuo užtaisant ginklus sunyko.

Grūstuvų sandara
----------------

Grūstuvai būna vientisi ir sudedami iš dviejų ar kelių dalių. Grūstuvai paprastai nešiojami pačiame ginkle. Pvz. šautuvuose grūstuvai įstatomi specialiame kanale apsode po vamzdžiu. Vokiško šturmo šautuvo *Stg-44* grūstuvas įstatomas labai egzotiškoje vietoje – dujų stūmoklio mechanizme. 

Dabartiniai, valomieji kariuomenės ginklų grūstuvai paprastai gale turi sriegius, ant kurių užsuka valymo ir tepimo antgalius, kurie įeina į ginklo reikmenų komplektą.

Pabūklo grūstuvas
-----------------

Grūstuvai naudojami ne tik šaulių ginklams prižiūrėti, bet ir pabūklų vamzdžiams tvarkyti. Senovėje patrankų grūstuvai irgi buvo naudojami patrankoms užtaisyti, o dabartiniai grūstuvai yra priemonė vamzdžiui valyti, tepti ir šaudmeniui išimti. Pabūklo grūstuvą sudaro ilgas medinis kotas (sujungiamas iš kelių dalių) ir cilindrinis šepetys, t. p. specialus medinis prisriegiamas ištaisiklis (inertiniam sviediniui išstumti iš užtaisyto pabūklo vamzdžio). 

* Po vamzdžiu iš apsodo lovelio kyšo grūstuvo galiukas.Po vamzdžiu iš apsodo lovelio kyšo grūstuvo galiukas.
* Rusiško automato AEK-971 priekis. Po vamzdžiu matyti kyšantis grūstuvo galiukas.Rusiško automato AEK-971 priekis. Po vamzdžiu matyti kyšantis grūstuvo galiukas.
* Patrankų grūstuvai arsenalePatrankų grūstuvai arsenale
* Patranka su kairėje jos pusėje esančiu grūstuvu.Patranka su kairėje jos pusėje esančiu grūstuvu.
* Aviacijos technikas ginklininkas grūstuvu valo bombonešio Halifax kulkosvaidžių vamzdžiusAviacijos technikas ginklininkas grūstuvu valo bombonešio *Halifax* kulkosvaidžių vamzdžius
* JAV laivo įgulos nariai su CIWS (oro gynybos automatinė patranka) grūstuvuJAV laivo įgulos nariai su CIWS (oro gynybos automatinė patranka) grūstuvu
* Velkamosios haubicos vamzdžio valymas su grūstuvuVelkamosios haubicos vamzdžio valymas su grūstuvu

|  |  |
| --- | --- |
|  | **Vikiteka: Grūstuvas** – vaizdinė ir garsinė medžiaga  |